Haris Alexiou | Biography

Haris Alexiou stands among the most significant singers and songwriters of Greece, with a career that spans a little over 50 years. Since her first appearance on the music scene in the early 70s, her gold and platinum records have sold more than 12 million copies, and she has collaborated with influential artists from Greece and abroad.
Over the years, she has sung in the largest music venues and stages around the world and has received remarkable distinctions worldwide.
She has recorded more than 30 personal albums and participated in albums of both established and new artists, thus exploring her multifaceted musical pursuits. From Greece to Australia, Russia and Japan to Africa, and Europe to America, Harris Alexiou’s voice has expressed the Greek soul, inviting listeners to travel along her sound.
In recent years, she has put a new focus on acting. She has participated in theatre plays, movies, and television projects, such as “Maesto”, a popular series created by Christoforos Papakaliatis, and picked up by Netflix.
Her artistic journey has led to uncontestable global recognition as a performer and her emergence as one of the most defining creators of the new Greek wave, thanks to her music and lyrics.
Manos Hadjidakis, Mikis Theodorakis, Manos Loizos, Apostolos Kaldaras, Yannis Spanos, Thanos Mikroutsikos, Manolis Rasoulis, Christos Nikolopoulos, Lefteris Papadopoulos, Nikos Antipas, and Lina Nikolakopoulou are only some of the esteemed artists that she has had the joy and privilege to work with in her 50years long career.
The uniqueness of her interpretations, her solid stage presence, and her constant pursuit of diversified melodic styles put her at the vanguard of Greek music.
Haris Alexiou firmly believes that through its poets and musicians, the Greek musical tradition has led to her love and deep understanding of the culture and history of Greece, and she hopes that through her voice and creation, she has convinced listeners to join her in this astonishing journey.

________________________________________

Χάρις Αλεξίου | Βιογραφικό

Η Χάρις Αλεξίου είναι μία από τις σημαντικότερες ερμηνεύτριες και τραγουδοποιούς στην Ελλάδα με μία πορεία που μετρά λίγο περισσότερο από 50 χρόνια. Από την πρώτη στιγμή που εμφανίστηκε στο μουσικό στερέωμα, στις αρχές της δεκαετίας του '70, μέχρι και σήμερα η διαδρομή της στη μουσική μετρά περισσότερα από 12 εκατομμύρια πωλήσεις με χρυσούς και πλατινένιους δίσκους και μία πληθώρα συνεργασιών με πολύ σημαντικούς καλλιτέχνες και δημιουργούς από την Ελλάδα και το εξωτερικό.
Όλα αυτά τα χρόνια έχει τραγουδήσει στα μεγαλύτερα στάδια και μουσικές σκηνές σε όλο τον κόσμο, ενώ έχει λάβει τιμητικές διακρίσεις εντός κι εκτός συνόρων. Έχει ηχογραφήσει πάνω από 30 album, έχει συμμετάσχει σε album καταξιωμένων αλλά και νεότερων δημιουργών και έχει συνεργαστεί με νέους καλλιτέχνες, εκφράζοντας έτσι τις πολύπλευρες μουσικές αναζητήσεις της. Από την Ελλάδα ως την Αυστραλία, από τη Ρωσία ως την Αφρική, από την Ευρώπη ως την Βόρεια και Νότια Αμερική και την Ιαπωνία, η Χάρις Αλεξίου τραγουδά και ταξιδεύει με τη φωνή της το αίσθημα του ελληνικού τραγουδιού.
Τα τελευταία χρόνια, έχει επικεντρωθεί στην υποκριτική τέχνη με συμμετοχές σε θεατρικές παραστάσεις, στον κινηματογράφο αλλά και σε τηλεοπτικά project όπως η σειρά του Χριστόφορου Παπακαλιάτη “Maestro”, που μέσα από το Netflix ταξίδεψε σε όλο τον κόσμο.

Η διαδρομή της οδήγησε αφενός στην αναγνώρισή της σαν ερμηνεύτρια κλασικής αξίας, αφετέρου στην ανάδειξή της σαν κύριο πρόσωπο της νέας ελληνικής δημιουργίας χάρη στους στίχους και τη μουσική της.
Σε αυτή την 50χρονη καριέρα της έχει συνεργαστεί με σπουδαίους Έλληνες δημιουργούς όπως ο Μάνος Λοΐζος, ο Απόστολος Καλδάρας, ο Γιάννης Σπανός, ο Θάνος Μικρούτσικος, ο Μανώλης Ρασούλης, ο Χρήστος Νικολόπουλος, ο Λευτέρης Παπαδόπουλος, ο Νίκος Αντύπας, η Λίνα Νικολακοπούλου ο Μίκης Θεοδωράκης, ο Μάνος Χατζιδάκις, και πολλοί ακόμα.
Με τη μοναδικότητα της ερμηνείας της, τη στιβαρή σκηνική παρουσία της αλλά και τη διαρκή ανίχνευση νέων μουσικών δρόμων, εξακολουθεί να βρίσκεται στην πρώτη γραμμή του ελληνικού τραγουδιού.
Η ίδια πιστεύει ότι το ελληνικό τραγούδι μέσα από τους ποιητές και τους μουσουργούς του, την οδήγησε στο να αγαπήσει και να κατανοήσει βαθύτερα τον πολιτισμό και την ιστορία του τόπου της.

ΧΑΡΙΣ ΑΛΕΞΙΟΥ – ΧΡΟΝΟΛΟΓΙΟ

1972: Πρώτη δισκογραφική συμμετοχή στο δίσκο "Μικρά Ασία" των Απόστολου Καλδάρα και Πυθαγόρα με τον Γιώργο Νταλάρα.

1973 – 1974: Συμμετέχει στους δίσκους: "Καλημέρα ήλιε" των Μάνου Λοΐζου και Δημήτρη Χριστοδούλου, "Βυζαντινός εσπερινός" των Απόστολου Καλδάρα και Λευτέρη Παπαδόπουλου, "Οδός Αριστοτέλους" των Γιάννη Σπανού και Λευτέρη Παπαδόπουλου, “Για  ρεμπέτες και για φίλους” και “Ροβινσώνες” του Απόστολου Καλδάρα και “Άσπρο μαύρο” του Γιώργου Χατζηνάσιου. 

1975: Ηχογραφεί τον πρώτο της προσωπικό δίσκο, τα "12 λαϊκά τραγούδια", ενώ παράλληλα εμφανίζεται σε μπουάτ στην Πλάκα.  

1978: Συνεργάζεται με τον Σταύρο Κουγιουμτζή και ηχογραφεί το δίσκο “Λαϊκές Κυριακές”.

1979: Κυκλοφορούν "Τα τραγούδια της Χαρούλας" σε μουσική του Μάνου Λοΐζου και στίχους Μανώλη Ρασούλη και Πυθαγόρα. 

1980: Κυκλοφορεί ο δίσκος “Ξημερώνει” σε μουσική Αντώνη Βαρδή και στίχους Σαράντη Αλιβιζάτου, Μάνου Ελευθερίου, Αντώνη Βαρδή και της ίδιας. 

1981: Κυκλοφορούν "Τα τραγούδια της χθεσινής μέρας", ένας δίσκος με τη Δήμητρα Γαλάνη και ο δίσκος “Τα τραγούδια της γης μου” με δημοτικά τραγούδια.  Επιπλέον δίνει συναυλίες στην Ελλάδα και το εξωτερικό. Την ίδια χρονιά κυκλοφορεί και ο δίσκος “Αγαπητέ θείε Τάκη” της Αθηναϊκής Κομπανίας όπου ερμηνεύει το ομότιτλο κομμάτι και το “Έγινε Βουλή ο καφενές”. 

1982: Κυκλοφορεί ο δίσκος “Η ζωή μου κύκλους κάνει”.

1983: Ηχογραφεί "Τα τσίλικα", ένα συλλεκτικό δίσκο με ρεμπέτικα τραγούδια της περιόδου 1900-1935. Την ίδια περίοδο συμμετέχει με δύο τραγούδια (“Καλύτερα παράφωνος”, “Με ιπτάμενο δίσκο”) στον δίσκο του Γιώργου Σαρρή “Οι νταλίκες”.

1984: Κυκλοφορεί ο “Εμφύλιος Έρωτας”. 

1985 Φθινόπωρο: Εμφανίζεται στον Ζυγό. 

1986 Απρίλιος: Συναντά για πρώτη φορά δισκογραφικά τον Θάνο Μικρούτσικο στο δίσκο “Η αγάπη είναι ζάλη” σε στίχους Άλκη Αλκαίου, Νίκου Καββαδία, Ανδρέα Μικρούτσικου και Μπάμπη Τσικληρόπουλου.

1986 Καλοκαίρι: Εμφανίζεται στο Theatre de la Ville του Παρισιού. Ταξιδεύει από την Γαλλία στην Κύπρο, την Τυνησία, την Γερμανία και όλη την Ελλάδα. 

1987: Ανατέλλει ο Σείριος και ο Μάνος Χατζιδάκις την καλεί να δώσει ένα ρεσιτάλ με "Απρόβλεπτα τραγούδια", την σκηνοθετεί και στη συνέχεια διευθύνει τη δουλειά αυτή στο στούντιο, ενώ το ίδιο καλοκαίρι τραγουδά στις συναυλίες του σε άλλες πόλεις της Ελλάδας. 

1988 Φθινόπωρο: Εμφανίζεται μαζί με τους ΦΑΤΜΕ και την Αφροδίτη Μάνου στο ZOOM.

1988 Δεκέμβριος: Συνεργάζεται με τον σπουδαίο Ιταλό τραγουδοποιό Paolo Conte στο Παλλάς για δύο εμφανίσεις, απ’ όπου προέκυψε ο δίσκος “Paolo Conte Live”. 

1989 Άνοιξη: Κυκλοφορεί το πρώτο πεζογράφημά της με τίτλο “Η Ατέλειωτη Λέξη “ από τις εκδόσεις  “Γνώση”.

1989 Ιούλιος: Κυκλοφορεί ο δίσκος “Η παράσταση αρχίζει” από τη μουσική παράσταση που παρουσίαζαν για δύο χρόνια μαζί με τη Δήμητρα Γαλάνη και τον Γιάννη Πάριο σε Αθήνα και Θεσσαλονίκη. 

1990 Άνοιξη: Κυκλοφορεί η δεύτερη δισκογραφική συνεργασία της με τον Θάνο Μικρούτσικο με τίτλο “Κρατάει χρόνια αυτή η κολώνια”, σε στίχους της Λίνας Νικολακοπούλου. 

1990  Σεπτέμβριος: Διοργανώνεται στο Στάδιο Ειρήνης και Φιλίας μια συναυλία-γιορτή, με τίτλο “Η δική μας νύχτα”, με τη συμμετοχή καλλιτεχνών που συνδέθηκε για χρόνια μαζί τους όπως ο Γιάννης Πάριος, ο Θάνος Μικρούτσικος, η Δήμητρα Γαλάνη, ο Χρήστος Νικολόπουλος, η Άλκηστις Πρωτοψάλτη, ο Γιώργος Σαρρής, ο Γιώργος Ζαμπέτας, ο Λάκης Λαζόπουλος αλλά και η Μελίνα Μερκούρη. Λίγο καιρό μετά τραγούδια από αυτή τη συναυλία κυκλοφόρησαν σε διπλό CD με τίτλο “Η δική μας νύχτα”. 

1991 Άνοιξη: Εμφανίζεται στο Αττικόν με το πρόγραμμα "Πράξεις τρεις". Στην πρώτη ερμηνεύει τραγούδια των Χατζιδάκι, Μπρεχτ, Λοϊζου, Μικρούτσικου, στη δεύτερη φιλοξενεί συγκροτήματα της σύγχρονης ελληνικής σκηνής, παρουσιάζοντας και δικές της συνθέσεις, ενώ η τρίτη πράξη αποτελεί μια ανθολογία τραγουδιών του ρεπερτορίου της. Ακολουθεί το Κρατικό Θέατρο Βορείου Ελλάδος, που ανοίγει για πρώτη φορά τις πόρτες του σε Έλληνα τραγουδιστή. 

1991 Μάιος: Πραγματοποιεί περιοδεία στο Ισραήλ. 

1991 Οκτώβριος: Παρουσιάζει με τον Κώστα Χατζή στο REX (Αθήνα) και το Ράδιο Σίτι (Θεσσαλονίκη) ένα πρόγραμμα που φέρει τη σκηνοθετική σφραγίδα του Mauro Bolognini. 

1991 Δεκέμβριος: Αποτέλεσμα των εμφανίσεών της στην Αθήνα με τον Κώστα Χατζή, κυκλοφορεί ο δίσκος "Η Αλεξίου τραγουδά Χατζή".

1992 Οκτώβριος: Κυκλοφορεί ο δίσκος “Δι’ ευχών” σε μουσική Νίκου Αντύπα και στίχους Λίνας Νικολακοπούλου.

1992 Δεκέμβριος: Ξεκινάει εμφανίσεις στο ΡΟΔΟΝ, όπου παρουσιάζει για πρώτη φορά ζωντανά τα τραγούδια του “Δι’ ευχών”. 

1993 Άνοιξη: Το “Δι’ ευχών” κυκλοφορεί στην Ιαπωνία, το Βέλγιο, τη Γαλλία και το Ισραήλ από την Polygram International. Το γαλλικό κανάλι M.C.M. International μαγνητοσκοπεί τη συναυλία της στο θέατρο Λυκαβηττού. Δίνει πάνω από 100 συναυλίες σε Ελλάδα, Κύπρο, Η.Π.Α., Καναδά, Ισραήλ, Ευρώπη, κλείνοντας αυτό τον κύκλο εμφανίσεων με συναυλία στο Θέατρο Mogador του Παρισιού. 

1993 Καλοκαίρι: Πραγματοποιεί μια μεγάλη περιοδεία σε Ελλάδα και Κύπρο. 

1994 Άνοιξη: Κυκλοφορεί ο δίσκος “Έι” σε μουσική του Νίκου Αντύπα και στίχους Λευτέρη Παπαδόπουλου και Άρη Δαβαράκη. 

1994 Ιούλιος: Εμφανίζεται στο Ηρώδειο για τρεις βραδιές σε σκηνοθεσία του Μauro Bolognini. 

1994 Οκτώβριος: Τραγουδάει για πρώτη φορά στην Ιαπωνία και συγκεκριμένα στο The Garden Hall του Τόκυο. 

1995 Φεβρουάριος: Κυκλοφορεί ο δίσκος “Οδός Νεφέλης ‘88” με τραγούδια που έχει γράψει η ίδια. 

1995 Απρίλιος: Η Χάρις Αλεξίου βραβεύεται για τον δίσκο “Οδός Νεφέλης ‘88” στo Palais de Congres τoυ Παρισιού με τo "Prix Adami", βραβείο πoυ απονέμει κάθε χρόνο σε μεγάλους καλλιτέχνες η Ακαδημία Charles Cros. Την ίδια περίοδο δημιουργεί το Studio Νεφέλη στην Αθήνα και παρουσιάζει τα νέα της τραγούδια. 

1995 Δεκέμβριος: Πραγματοποιεί νέο κύκλο εμφανίσεων στο Studio Νεφέλη.

1996 Μάιος: γράφει τους στίχους για το "Τανγκό της Νεφέλης" πάνω σε μουσική της Loreena McKennitt. Το τραγούδι αυτό, μαζί με άλλες ζωντανές ηχογραφήσεις από συναυλίες της σε όλο τον κόσμο την περίοδο '92-'96, αποτελούν το υλικό του δίσκου "Γυρίζοντας τον κόσμο '92-'96". 

1997 Απρίλιος: Λίγους μήνες μετά το “Γυρίζοντας τον κόσμο ’92-‘96” κυκλοφορεί ο live δίσκος “Ένα φιλί του κόσμου” με επιλεγμές ζωντανές εκτελέσεις από την περίοδο 1992 – 1996. 

1997 Καλοκαίρι: Ανταποκρινόμενη στην πρόσκληση της Επιτροπής Διεκδίκησης Ολυμπιακών Αγώνων "Αθήνα 2004", έδωσε συναυλία στον χώρο της Πνύκας με φόντο την Ακρόπολη. Η τεράστια επιτυχία της πρώτης συναυλίας, στις 21 Ιουλίου, ήταν η αιτία να πραγματοποιηθούν δύο ακόμα συναυλίες. 

1998 Απρίλιος: Κυκλοφορεί "Το παιχνίδι της αγάπης", ο δεύτερος δίσκος με αποκλειστικά δικά της τραγούδια, η ηχογράφηση του οποίου έγινε στο Studio Guillaume Tell του Παρισιού με Έλληνες και ξένους μουσικούς.

1998 Καλοκαίρι – φθινόπωρο: Περιοδεύει με τον Νίκο Παπάζογλου στη Βόρεια και Νότια Αμερική

1998 Δεκέμβριος: Ξεκινάει εμφανίσεις στο Διογένης Studio σε σκηνοθεσία Δημήτρη Παπαϊωάννου. 

1999 Νοέμβριος: Τραγουδάει με την διάσημη τουρκάλα τραγουδίστρια Sezen Aksu στην Κωνσταντινούπολη και την Αθήνα για τους σεισμοπαθείς των δυο χωρών.

2000 Σεπτέμβριος: Κυκλοφορεί ο δίσκος “Ψίθυροι”, με αγαπημένα της τραγούδια άλλων καλλιτεχνών ερμηνευμένα μόνο με πιάνο. 

2000 Οκτώβριος: Παρουσιάζει στο Μέγαρο Μουσικής Αθηνών ζωντανά τον δίσκο “Ψίθυροι”. 

2000 Δεκέμβριος: Κυκλοφορεί ο δίσκος “Παράξενο φως” που περιλαμβάνει δύο ντουέτα, ένα με την Sezen Aksu κι ένα με τον Μιχάλη Χατζηγιάννη. Λίγο καιρό μετά κυκλοφορεί ως “Lumiere Etrange” σε όλη την Ευρώπη από τη Universal Γαλλίας. 

2001 Μάρτιος: Πραγματοποιηεί συναυλίες σε Αθήνα και Ευρώπη με κορυφαία αυτή στο θέατρο Olympia του Παρισιού. 

2001 Ιούλιος: Τραγουδά για πρώτη φορά στο μικρό θέατρο της αρχαίας Επιδαύρου, παρουσιάζοντας τον δίσκο “Ψίθυροι”. 

2001 Δεκέμβριος: Ξεκινάει τις εμφανίσεις της στο “Cine Κεραμεικός”. Μαζί της ο Λαυρέντης Μαχαιρίτσας, η Λιζέτα Καλημέρη και ο Φίλιππος Πλακιάς. 

2002 Μάιος: Οι παραστάσεις στο “Cine Κεραμεικός” ηχογραφούνται και κυκλοφορούν σε ένα διπλό live CD. 

2003 Ιούλιος: Μαζί με τον Λαυρέντη Μαχαιρίτσα δίνουν τρεις συναυλίες στο Θέατρο του Λυκαβηττού. Παράλληλα κυκλοφορεί το ντουέτο της “Ροκ μπαλάντα” με τον Αντώνη Βαρδή.  

2003 Σεπτέμβριος: Κυκλοφορεί ο δίσκος “Ως την άκρη του ουρανού σου” και λίγους μήνες μετά η Χάρις Αλεξίου κατέκτησε το βραβείο Best Selling Greek Artist στα World Music Awards 2004. 

2003 Νοέμβριος: Συνεργάζεται με τον Γιάννη Κότσιρα στον Βοτανικό. 

2004 Καλοκαίρι: Πραγματοποιεί μεγάλη περιοδεία έχοντας στο πλευρό της τον Μανώλη Φάμελλο και τη Ζωή Παπαδοπούλου. 

2004 Αύγουστος: Τραγουδάει στην Τελετή Λήξης των Ολυμπιακών Αγώνων της Αθήνας και μοιράζεται τη σκηνή με τη Μαρινέλλα, τη Δήμητρα Γαλάνη, τον Γιάννη Πάριο και τον Γιώργο Νταλάρα. 

2004 Οκτώβριος: Κυκλοφορεί η συλλογή με τίτλο “Ανθολόγιο” που περιλαμβάνει 2 CDs με 38 τραγούδια από το σύνολο της δισκογραφίας της καθώς και 2 καινούργια, το “Πρώτη φορά συγγνώμη” και το “Πάντα ο ήλιος θα βγαίνει”. 

2006 Ιούνιος: Κυκλοφορεί η νέα δισκογραφική της δουλειά “Βύσσινο και νεράντζι”, Την ίδια περίοδο τραγουδάει μαζί με τη Δήμητρα Γαλάνη σε δύο συναυλίες αφιέρωμα στη Σοφία Βέμπο, στο Ηρώδειο.

2006 Σεπτέμβριος: Τέσσερις sold out βραδιές πραγματοποιούνται στο θέατρο του Λυκαβηττού (Αθήνα) και στο Palais des sports (Θεσσαλονίκη) με τον Σωκράτη Μάλαμα και τον Αλκίνοο Ιωαννίδη για τα 15 χρόνια του ραδιοφωνικού σταθμού Μελωδία 99,2. Παράλληλα κλείνει μια μεγάλη περιοδεία στην Ευρώπη, όπου έχει πρόσφατα κυκλοφορήσει ο δίσκος “Ανθολόγιο”. 

2007 Φεβρουάριος: εμφανίζεται για τρεις παραστάσεις στο Μέγαρο Μουσικής Αθηνών.

2007 Απρίλιος: Κυκλοφορούν σε 2πλό CD και DVD οι συναυλίες από τον Λυκαβηττό με τον Σωκράτη Μάλαμα και τον Αλκίνοο Ιωαννίδη. 

2007 Ιούνιος: Με αφορμή τον εορτασμό για τα 70 χρόνια από την γέννηση του Μάνου Λοΐζου, η Χάρις Αλεξίου παρουσιάζει στο Ωδείο Ηρώδου Αττικού στις 13, 14 και 15 Ιουνίου 2007 την παράσταση-αφιέρωμα στον Μάνο Λοΐζο ”Όλα σε θυμίζουν”, ερμηνεύοντας αποκλειστικά έργα του. Μαζί της επισκηνής ο Νίκος Πορτοκάλογλου και το συγκρότημα Τρίφωνο. 

2007 Οκτώβριος: Κυκλοφορεί ο δίσκος “Αφιέρωμα στον Μάνο Λοΐζο” ζωντανή ηχογράφηση και μαγνητοσκόπηση της παράστασης - αφιέρωμα στον μεγάλο συνθέτη από το Ωδείο Ηρώδου Αττικού. 

2008 Ιούνιος: Δίνει συναυλία στο Καλλιμάρμαρο Στάδιο. Στη συναυλία, όπως και στην περιοδεία αργότερα, συμμετέχουν ο Μπάμπης Στόκας και η Ανδριάννα Μπάμπαλη. 

2009 Καλοκαίρι: Ξεκινά μια μεγάλη καλοκαιρινή περιοδεία με τίτλο "Στους χτύπους της καρδιάς", σε ένα ρεσιτάλ βασισμένο στο σύνολο του ρεπερτορίου της. 

2009 Νοέμβριος: Κυκλοφορεί ο δίσκος “Η αγάπη θα σε βρει όπου και να ‘σαι” που περιλαμβάνει δικά της τραγούδια αλλά και συμπράξεις της με σημαντικούς Έλληνες και ξένους συνθέτες. 

2010 Ιανουάριος: Δίνει περιορισμένες παραστάσεις στο θέατρο Παλλάς στην Αθήνα με τίτλο "Η αγάπη θα σε βρει όπου και να’σαι". 

2010 Απρίλιος: Μετά τη μεγάλη επιτυχία της Αθήνας, δίνει 8 παραστάσεις στο Μέγαρο Μουσικής Θεσσαλονίκης. 

2010 Μάιος: Στις 15 Μαΐου 2010, ο δήμος Gaziemir, προάστιο νότια της Σμύρνης στην Τουρκία, τίμησε τη Χάρις Αλεξίου δίνοντας το όνομά της σε έναν κεντρικό δρόμο της περιοχής.

2011 Μάιος: Παραλαμβάνει στη Φλωρεντία της Ιταλίας το ευρωπαϊκό βραβείο Galileo για την προσφορά της στη μουσική.

2011 Μάιος – Ιούνιος: Δίνει παραστάσεις σε δέκα ευρωπαϊκές πόλεις και στα πιο σημαντικά θέατρα σε Ελσίνκι (Finlandia Hall), Βιέννη (Konzerthaus), Μόναχο, Στουτγάρδη, Ζυρίχη, Φρανκφούρτη, Ντίσελντορφ, Βρυξέλλες, Παρίσι (Olympia) και Χάγη. 
Παράλληλα το άλμπουμ “Η αγάπη θα σε βρει όπου και να σαι” κυκλοφορεί σε Γερμανία, Γαλλία και Τουρκία.

2011 Αύγουστος: Λαμβάνει μέρος στην Τελετή Έναρξης των αγώνων του Παγκοσμίου Πρωταθλήματος Μπάσκετ (FIBA) στην Τουρκία, στο στάδιο του Sinan Erdem της Κωσταντινούπολης.

2011 Οκτώβριος: Ένα μεγάλο αφιέρωμα στο Nino Rota με αφορμή τη συμπλήρωση 100 χρόνων από τη γέννησή του, με τίτλο “Η Χάρις Αλεξίου στο Σινεμά του Νίνο Ρότα” παρουσιάζεται στο Κέντρο Πολιτισμού “Ελληνικός Κόσμος” για περιορισμένες παραστάσεις.

2011 Νοέμβριος: Μετά από 17 χρόνια, επισκέπτεται την Αυστραλία και δίνει 3 μεγάλες συναυλίες, στην Αδελαΐδα, τη Μελβούρνη και το Σίδνει.

2012 Ιανουάριος: Εμφανίζεται με τη Δήμητρα Γαλάνη στην Αθήνα (Θέατρο Παλλάς) και στη Θεσσαλονίκη (Μέγαρο Μουσικής), κι έπειτα σε συναυλίες σε Ελλάδα και Κύπρο.

2012 Ιούνιος: Κυκλοφορεί σε διπλό CD η ζωντανή ηχογράφηση των παραστάσεών της με τη Δήμητρα Γαλάνη στο Παλλάς.

2012 Ιούλιος: Παρουσιάζει μια ειδικά σχεδιασμένη unplugged παράσταση στο Φεστιβάλ Ποίησης (Voix Vives de Mediterranee) στην πόλη Sete της Γαλλίας.

2012 Οκτώβριος: Με τη Δήμητρα Γαλάνη κλείνουν τον κύκλο των παραστάσεών τους στο ιστορικό θέατρο του Παρισιού “Olympia”.

2012 Δεκέμβριος: Κυκλοφορεί το album “Η τρίπλα”. 

2013 Απρίλιος: Παρουσιάζει μια μουσική παράσταση με έθνικ-τζαζ ήχο μαζί με τους “Nouveau Sextet” στο Gazarte της Αθήνας και στη συνέχεια στο LOVE Casual Living της Θεσσαλονίκης.

2013 Ιούνιος: Συμπράττει με τη Φιλαρμονική του Ισραήλ για δύο παραστάσεις στο Mann Auditorium του Τελ Αβίβ.

2013 Ιούλιος: Παρουσιάζει στο Ωδείο Ηρώδου Αττικού μαζί με τους “Nouveau Sextet” την παράσταση “Δύο κόσμους έχει η ψυχή μου” και συνεχίζει με μια μεγάλη καλοκαιρινή περιοδεία σε Ελλάδα και Κύπρο.

2013 Νοέμβριος: Μετά την μεγάλη επιτυχία των παραστάσεων στο Τελ Αβίβ αποδέχεται το κάλεσμα και επιστρέφει για μια ακόμα συναυλία.

2014 Φεβρουάριος: Συναντά στη μουσική σκηνή της Αθήνας, Anodos Live Stage την Τάνια Τσανακλίδου στην παράσταση με τίτλο “Τραγούδα θέλω να σ’ ακούω”. Μαζί τους οι “Nouveau Sextet & φίλοι”.  

2014 Απρίλιος: Παρουσιάζει το βιβλίο  του Fabien Marseau (Grand Corps malade - Les patients) με τον ελληνικό τίτλο “Πάντα Ήρωες” που έχει μεταφράσει και βραβεύεται για την μετάφρασή της από την ένωση μεταφραστών.

2014 Οκτώβριος: Κυκλοφόρησε το Άλμπουμ “Τα όνειρα γίνονται πάλι”.

2015 Απρίλιος – Μάιος: Πραγματοποίησε μεγάλη ευρωπαϊκή περιοδεία με σταθμούς σε Στουττγάρδη, Ρότερνταμ, Βρυξέλλες, Ουψάλα, Κολωνία, Ζυρίχη, Νυρεμβέργη, Μόναχο, Βερολίνο και Φρανκφούρτη.

2016 Φεβρουάριος: Συνεργάζεται με τον σκηνοθέτη Γιώργο Νανούρη για την παράσταση “Χειρόγραφο” σε κείμενα δικά της, που ανεβαίνει στο θέατρο Βασιλάκου και διαρκεί δύο σεζόν. 

2017 Νοέμβριος: Συμμετέχει στην παράσταση “Οπερέττα” του Γκομπρόβιτς που σκηνοθετεί ο Νίκος Καραθάνος στη σκηνή “Μαρίκα Κοτοπούλη” του “REX” για το Εθνικό θέατρο. 

2018 Δεκέμβριος: Συνεργάζεται με τον Σταύρο Ξαρχάκο για το αφιέρωμα στον Γιώργο Zαμπέτα στη μουσική σκηνή του “Gazarte” μέχρι τον Μάρτιο του 2019.

2019 Ιούνιος: Συμμετοχή στην τελευταία συναυλία του Θάνου Μικρούτσικου στο Θέατρο Βράχων “Μελίνα Μερκούρη”. 

2020 Απρίλιος: Κυκλοφορεί το άλμπουμ “Τα τραγούδια της ξενιτιάς”, ένας δίσκος με 10 τραγούδια ηχογραφημένα το 1987.

2020 Ιούνιος: Κυκλοφορεί το τραγούδι “This shadow” μια συνεργασία με την Yasmin Levy. 

2020 Οκτώβριος: Ερμηνεύει το θεατρικό μονόπρακτο “Μεταμφίεση” του Βαγγέλη Χατζηγιαννίδη σε σκηνοθεσία Σταύρου Ράγια  στο θέατρο “Μικρό Παλλάς”. 

2021 Μάρτιος: Οι ONIRAMA και η Χάρις Αλεξίου παρουσιάζουν μία νέα εκτέλεση του τραγουδιού “Ξημερώνει”.

2021 Ιούλιος: Στο αρχαίο θέατρο της Επιδαύρου, ερμηνεύει τη θεά Αθηνά στο αρχαίο δράμα του Ευριπίδη “Ιφιγένεια, η εν Ταύροις” σε σκηνοθεσία Γιώργου Νανούρη. Τους επόμενους μήνες πραγματοποιούν περιοδεία σε όλη την Ελλάδα. 

2022 Ιούνιος: Η Νατάσσα Μποφίλιου ενώνει την ερμηνεία της στο κομμάτι “Συναυλία” με αυτή της Αλεξίου μέσα από το “Ένα φιλί του κόσμου”. 

2022 Σεπτέμβριος: Με αφορμή τα 100 χρόνια από την Μικρασιατική καταστροφή, ανεβάζει μαζί με την Όλια Λαζαρίδου, στο Δημοτικό Θέατρο Πειραιά την θεατροποιημένη αφήγηση από το βιβλίο του Φώτη Κόντογλου “Το Αϊβαλί η πατρίδα μου”  

2022 Οκτώβριος: Κάνει πρεμιέρα η τηλεοπτική σειρά του Χριστόφορου Παπακαλιάτη “Maestro” στο Mega, όπου ερμηνεύει έναν από τους πρωταγωνιστικούς ρόλους.

2022 Νοέμβριος: Κυκλοφορεί “Ο άνθρωπος του κάβου”, το πρώτο single μέσα από τον δίσκο “Reworks”. 

2022 Δεκέμβριος: Η σειρά “Maestro” κάνει πρεμιέρα στην πλατφόρμα του Netflix στην Ελλάδα και την Κύπρο και λίγους μήνες αργότερα σε όλο τον κόσμο. Παράλληλα το τραγούδι η “Προσευχή” που ακούστηκε στο τελευταίο επεισόδιο της πρώτης σεζόν κατακτάει τα ελληνικά ψηφιακά charts και τις πλατφόρμες μουσικής. 

2023 Μάρτιος: Η σειρά “Maestro in blue” ξεκινάει το ταξίδι της σε όλο τον κόσμο μέσα από το Netflix. Παράλληλα, ο μουσικός Θωμάς Κωνσταντίνου παρουσιάζει μια ορχηστρική εκδοχή του τραγουδιού “Πανσέληνος”. 

2023 Απρίλιος: Συμμετέχει στην παράσταση “Μια νύχτα στην επίδαυρο” της Λένας Κιτσοπούλου που σκηνοθετεί ο Νίκος Καραθάνος στην σκηνή “Μαρίκα Κοτοπούλη” του REX για το Εθνικό Θέατρο.

2023 Ιούνιος: Κυκλοφορεί το “Τανγκό της Νεφέλης” μέσα από το επερχόμενο άλμπουμ “Reworks”. 

2023 Νοέμβριος: Κυκλοφορεί το άλμπουμ “Reworks” με 8 τραγούδια από το ρεπερτόριό της με νέα παραγωγή και 2 ακυκλοφόρητα κομμάτια, το “Φύγε” με τον ΛΕΞ και το “Άσπρο φεγγάρι”. 
Παράλληλα, αποδέχεται την πρόσκληση του 64ου Διεθνούς Φεστιβάλ Κινηματογράφου Θεσσαλονίκης και γίνεται ambassador της Αγοράς, του τομέα που προετοιμάζει ουσιαστικά το μελλοντικό σινεμά. 

2024 Ιανουάριος: Η Χάρις Αλεξίου γίνεται ambassador της καμπάνιας EQUAL του Spotify, και μπαίνει στο εξώφυλλο της ελληνικής playlist της δημοφιλούς πλατφόρμας. Ταυτόχρονα το “Φύγε” εντάσσεται τόσο στην ελληνική όσο και στην παγκόσμια EQUAL playlist. 

2024 Απρίλιος: Εμφανίζεται σε billboard στη φημισμένη Times Square της Νέας Υόρκης ως πρέσβειρα Ελλάδας και Κύπρου στην παγκόσμια καμπάνια EQUAL του Spotify.

2024 Μάιος: Κάνει πρεμιέρα ταυτόχρονα στο Mega και στο Netflix η δεύτερη σεζόν του “Maestro”.

2024 Σεπτέμβριος: Κυκλοφορεί στις κινηματογραφικές αίθουσες το ντοκιμαντέρ του Δημήτρη Μπαβέλλα, “Dourgouti Town”, όπου συμμετέχει η ίδια.

2024 Νοέμβριος: Κυκλοφορεί το remix για την ”Οδό Αριστοτέλους” που επιμελήθηκε ο Coyot. 
 
2024 Δεκέμβριος: Προβάλλεται από το MEGA και το Neftlix ο τρίτος κύκλος του “Maestro”, ενώ παράλληλα κυκλοφορεί ”Το τραγούδι του φεγγαριού”, ένα ακυκλοφόρητο κομμάτι που ακούστηκε στα δύο τελευταία επεισόδια της σειράς. 
 
2025 Μάρτιος: Κάνει πρεμιέρα η σειρά ντοκιμαντέρ ”100 Χρόνια Ελληνική Δισκογραφία” στην ΕΡΤ1 με αφηγήτρια τη Χάρις Αλεξίου.

2025 Απρίλιος: “Αυτός που βρίσκεται παντού”, Η Χάρις Αλεξίου, η Δήμητρα Στογιάννη και ο Ζαχαρίας Καρούνης αφηγούνται Ρωμανό Μελωδό σε πρωτότυπη μουσική σύνθεση Θωμά Κωνσταντίνου. 

2025 Μάιος: Συμμετέχει στην παράσταση “Ο Χορός των Πυρσών” του Βασίλη Ρακόπουλου στο Μέγαρο Μουσικής Αθηνών. 

2025 Ιούνιος: Πραγματοποιεί guest εμφάνιση στη συναυλία του ΛΕΞ στο ΟΑΚΑ και μαζί ερμηνεύουν το “Φύγε”. 

2026 Απρίλιος: Ξεκινάνε οι παραστάσεις του “ΤΖΕΝΗ ΤΖΕΝΗ” του Νίκου Καραθάνου στο Δημοτικό Θέατρο Πειραιά, όπου συμμετέχει μαζί με πλήθος ηθοποιών. 

2026 Ιούνιος: Την παγκόσμια ημέρα μουσικής, στις 21 Ιουνίου, η γενέτειρά της, η Θήβα τιμά τη Χάρις Αλεξίου και δίνει το όνομά της στο Δημοτικό Ωδείο της πόλης. 

2026 Σεπτέμβριος: Ξεκινά ο νέος κύκλος παραστάσεων στο Δημοτικό Θέατρο Πειραιά για το “ΤΖΕΝΗ ΤΖΕΝΗ”


